إهنا يمن …
ميسون نعيم الرومي
إهنا يمن چنه اوچنت – وانت الرحت عني اوغبت
ضنيت بيـك الوفــه – تالي الوفه بيه اوعـِـلـِت
إهنا يمن چنه اوچنت والعمر من چفك ضاع
ياما گلت توفي العهد تالي العشگ خرده انباع
چويات الك حدر الضلع والگلب يوجع لساع
طعم الغدر كلش صعب – وانت الذي بيه اوخنت
إهنا يمن چنه اوچنت
***
گاعد على درب الهوى عيني ابعينك واتصد
سـهام اوالك وسـط الحشه لا تنحسـب لا تنعد
گلبي انجـرح ميـّة جرح لاتـِـنعگد لا تنشــد
بالروح تنگد كل وكت – تنگط ألم لن خزنت
إهنا يمن چنه اوچنت
***
مثل الشـِـرَب ماي البحرعطشان دومه .. اوعودك
عـَهد الهـوى ما ينسي وانـت النســيت اععهـودك
اصوابك صعب كلش صعب والأصعب انوب اردودك
وانت الغبـت ما ودعـت ياللي ارحلت عنـَّه اورحت
إهنا يمن چنه اوچنت
***
كل الطيور اترد ولك وانت الطرت مارديـت
سنين مرت وانگضت احرگت كلشي اوما خليت
چنت اعتقد انت العمر كلشـي خلص ما بگـيت
ضاع العمربيدك گضه – ضيم اوقهر منك شفت
إهنا يمن چنه اوچنت
***
إهنا يمن چنه اوچنت مغشوش بيك اهوايه
چنت اعتقد كلك وفه بس بيدك انت ادوايه
شيفيد ياروحي الحچي والقصه قصه..اروايه
راح الزمن بينه اومشه – نارانطفت ظـَل الخفت
إهنا يمن چنه اوچنت
———————————————-
كتب الصديق سيف هذا التعليق على احدى قصائدي
فحرك قلمي لنظم النص الغنائي اعلاه
له اهديه والى القراء الكرام
من اغاني الفنان داخل حسن والذي تعتبر اغانيه من التراث العراقي
إهنا يمن چنه أوچنت جينه وگفنا إبابك
وليف الجهل ما ينسي شمالك نسيت أحبابك
لو حظي لو حظك عثر تعتب إشفاد أعتابك
اهنا يمن چنه وچنت حبيتك شگد وشگد
مكتوب انت بگصتي مكتوب من سابع جد
——————————————————————————-
13/مايس/2019
ســـــــــــــــتوكهولم